**БЫЛАТЫАН ОЙУУНУСКАЙ**

 Эллэй

Ааспыт кэммин мин ахтыым-
Мэлдьи тиллэн бу кэлэр:

Ойуунускай Былатыан
Хоһоон ааҕар, тыл этэр.
У луу Октябрь буойуна,
Революция трибуна,
Олоҥхоhут улуута,
Тойуксуппут чулуута
Ыраахтааҕы былааhын
Хандалытын киэр ыһан,
Хара норуот турарын,
Эргэ олох эстиитин,
Тэмтэрийбэт саргыбыт,
Тэҥнэһиибит кэлиитин-
Ойуунускай ыллыыра,
Уруйдуура, алгыыра.

Уокка сиэтэн, араастаан
Муҥнаан, бандьыыт өлөрбүт
Герой кыhыл байыастар
Өлүктэрин көмөрбүт ...
Ойуунускай Былатыан
Өстөөх хааннаах дьыалатын
Кырыыр, саанар тыллара
Этиҥҥии сааллаллара:

Генераллар, кулаактар
Баандалара самныаҕа,
Норуот хааны халытар
Өстөөх кыыллыы дьыалатын

 Үйэлэргэ кырыаҕа.

Кутаа уокка умайбыт
Хорсун кыhыл байыастар,
Уот сиэмэлэр буолаҥҥыт,
Дойду устун таргыаххыт!
Ойуунускай Былатыан
Тыла сааллар этиҥнии,
Ону толоон, хайа, тыа
Тураллара иhиллии.

Ааспыт кэммин мин ахтыым-
Тиллэн, көстөн бу кэлэр:

Ойуунускай Былатыан
Хоһоон ааҕар, тыл этэр,
Сир-планета устунан,

Хара түүнү хайытан,
Сардаҥанан сандаардан,
Лочур-лочур охсунан,
Локомотив айанныыр.
Өстөөх бииhэ xaһытыыр:
- Бачча балай хараҥа
Барыйан турдаҕына,

Ханна, ханна бараҕыт,
Хампы түhэн хаалыаххыт!
Тилир-тилир тэбинэн,
Тимир көлө лиҥкинэс
Куолаhынан хоруйдуур:

-Коммуналыыр мин дойдум
Маҥай аллаах өстөөхтөр,
Баабыр кыыллыы түһүөxxүт,
Барар суолбун бүөлүөххүт \_
Барчаланан өлүөххүт!

Күрсэн ылбыт кыайыыта

Күүскэ үөрдэн-көтүтэн,
Ойуунускай Былатыан

Хоһоон аaҕap, тыл этэр ...
Ордук кэрэ кэлэрин
Сүрэхтэрэ таайаннар,

Саха дьоно кинилиин
Бүттүүн үөрэн ыллыыллар.

Туолуохтара, эрэниҥ,

Биэстии сыллаах былааннар.
Кыһалҕаны билбэттэр-
Дьоллоох дьоннор сахалар.
Дьокуускайы киэргэтэ
Үүнүөхтэрэ күөх садтар.
Алданнааҕы көмүстүү

Үөрэх, сайдыы күлүмнүө,
Өргөйүө күнүс, түүн,

Өстөөх үлтү охсуллуо,-
Инньэ диэн, халлаан сырдаан,
Күммүт ойор кэмигэр
Ойуунускай Былатыан

Ырыа ыллыыр, тыл этэр
Итигэннэ ыҥыртыыр

Дойдутун поэттарын:

Октябрь улуу кыайыытын,
Туруҥ, туойуҥ, чугдаарыҥ!

// Эллэй Самныбат саргы.- Дьокуускай :Саха сиринээҕи кинигэ изд-вота, 1979.-С.39-41